SKRIFTLIG FORESPØRGSEL E-1350/02

af Erik Meijer (GUE/NGL) til Kommissionen

(13. maj 2002)

Om: Alarmerende mængder af det kræftfremkaldende acrylamid i levnedsmidler, der konsumeres i store mængder

1. Har Kommissionen kendskab til den mindre bølge af panik, som har bredt sig gennem Sverige efter offentliggørelsen af en undersøgelsesrapport, hvori det anføres, at adskilligt bagværk og talrige friturestegte fødevarer, som er lavet på basis af stivelse eller sukker, indeholder et stof, som er kræftfremkaldende, nemlig det vandopløselige stof acrylamid? Har den kendskab til, at aktierne i US Kellogg, Quaker Oats Co og det finske CHIPS ABP øjeblikkeligt faldt stærkt, medens levnedsmiddelsikkerhedsstyrelsens webside var overbelastet?

2. Hvilke informationer har Kommissionen om den undersøgelse, der blev gennemført på universitetet i Stockholm, og hvori man konkluderer, at mennesker, som spiser store mængder chips, pommes frites, cornflakes og visse brødsorter har en øget chance for at få kræft, ifølge skøn er der tale om hundredvis af mennesker om året alene i Sverige?

3. Mener Kommissionen, at bekæmpelsen af kræft er et rent nationalt anliggende i Europa, eller er det også en opgave for Agenturet for Fødevaresikkerhed, som foreløbig skal have sæde i Bruxelles?

4. I hvilket omfang prioriterer Den Europæiske Union bekæmpelsen af kræft? Kan Kommissionen sammenligne de beløb, der anvendes til kræftbekæmpelseskampagner, med de beløb, der anvendes til fremme af Den Europæiske Union i sig selv? Kunne en sådan sammenligning være ødelæggende for EU's image, hvis det viser sig at være tilfældet, at der stilles et mindre beløb til rådighed for kræftforskningen?

5. Hvor meget yder de enkelte medlemsstater uden for rammerne af EU til kræftforskning, og hvor mange penge bruger EU og medlemsstaterne på at fremme konsum af friske grøntsager, som generelt formodes at forebygge kræft?

6. Agter Kommissionen at fremme omfattende undersøgelser? Hvor stor finansiel støtte fra EU og medlemsstaterne vil der blive givet til sådanne undersøgelser?

Svar afgivet på Kommissionens vegne af David Byrne

(5. juli 2002)

Det ærede medlem henvises til Kommissionens svar på skriftlig forespørgsel E-1404/02 af Jean-Maurice Dehousse(1).

For så vidt angår særlige spørgsmål i forbindelse med kræft, skal det understreges, at påstande vedrørende øget kræftrisiko som følge af acrylamider i fødevarer beror på et skøn, idet de svenske forskere ikke har gennemført langsigtede undersøgelser. Eftersom der ikke er nogen tilgængelig videnskabelig dokumentation på dette område, er det vanskeligt at vurdere, i hvilken grad de offentliggjorte oplysninger om befolkningens øgede kræftrisiko er præcise.

Bekæmpelse af kræft er ikke udelukkende et nationalt anliggende. Kommissionen iværksatte i 1987 en række handlingsplaner til forebyggelse af kræft i forbindelse med et program, som blev kaldt Europa mod Kræft. Desuden har Kommissionen i mindst lige så lang tid støttet europæisk kræftforskning gennem en række flerårige rammeprogrammer for forskning og udvikling. Inden for sit kompetenceområde vil Den Europæiske Fødevaresikkerhedsautoritet også beskæftige sig med spørgsmål, som er relevante i forbindelse med bekæmpelse af kræft.

Kommissionen prioriterer bekæmpelsen af kræft højt. Selv om Europa mod Kræft udløber sidst i 2002, vil det blive afløst af en handlingsplan for folkesundhed, som vil fokusere på relevante aspekter i forbindelse med forebyggelse af kræft. Under Europa mod Kræft blev der tildelt 90,6 mio. EUR i perioden fra 1996 til 2002 til en mangfoldighed af aktiviteter som f.eks. den europæiske uge mod kræft. Desuden omfatter det nye rammeprogram om forskning også kræftforskning. Der kan ikke foretages sammenligning mellem de samlede udgifter til kræftrelaterede aktiviteter og til andre informationsprogrammer i EU. Ej heller mellem medlemsstaternes samlede udgifter til kræftforskning og til programmer til fremme af frisk frugt og grøntsager.

Hidtil har det kun været muligt at etablere programmer til fremme af visse frugter (citrusfrugter, æbler, nødder) på det indre marked med samfinansiering fra EU. I kraft af den nye fællesskabslovgivning udvides denne samfinansiering imidlertid til at omfatte programmer for frugt og grønt. Kommissionen er i den forbindelse i færd med at undersøge de programforslag, som medlemsstaterne kunne fremsende indtil 15. maj 2002. Den forventede årlige budgetramme for EU-samfinansiering (50 %) er på 6 mio. EUR for frisk frugt og grøntsager og 6 mio. EUR for forarbejdet frugt og grønt.

Kommissionen undersøger for tiden, hvordan den omfattende europæiske kohorteundersøgelse af kræft og kost (EPIC), som igennem de sidste godt ti år er blevet samfinansieret under programmet Europa mod Kræft, kan udnyttes i bestræbelserne på at få et overblik over den relative kræftrisiko ved acrylamider i fødevarer. EPIC koordineres gennem Det Internationale Kræftforskningscenter (IRAC) under Verdenssundhedsorganitionen. I undersøgelsen deltog ca. 500 000 europæere fra ni medlemsstater og Norge. 24 forskellige forskningscentre følger deltagernes ernæringsmæssige vaner med henblik på senere sammenkædning med eventuelle kræftforekomster.

(1) EFT C 277 E af 14.11.2002, s. 201.